paramediciner
Paramediciner, ambulancebehandler med særlig kompetence, der er trænet inden for førstehjælpsbehandling af større kvæstelser (se traumatologi) og andre akutte, livstruende tilstande.
Uddannelsen indgår som et supplement til ambulancepersonaleuddannelsen og giver bl.a. mulighed for at give drop ved kredsløbschok, at give morfin intravenøst ved stærke smerter, at betjene EKG-udstyr og tolke tegn på hjerterytmeforstyrrelser. Paramedicineren skal desuden kunne assistere lægen på en lægeambulance og udføre overvågning og behandling under længere transporter.